再用前韻以謝諸公見答之什
作者：郭印
朝代：宋

paragraphs: 三賢富文詞，獻笑發其端。
瓦礫換瓊瑤，光照窗几寒。
熒煌句中眼，真透祖師關。
孺子或可敎，傾倒無用慳。
嗟余腹空虛，思苦言亦艱。
豈如新詩章，字字珠走槃。
同門法禁嚴，欲往心未安。
跬步乃千里，髣髴聞笑言。
憑誰寫胸臆，錦囊去復還。
步海吾豈憚，波瀾時一觀。